Diari Oficial de la Generalitat Valenciana


Sumari del DOGV 6384, del 26-10-2010 (2010/11795)

Notificació del laude emés per la Junta Arbitral de Transports de València. Expedient número V-88/2010.
-------------------------------------------------------------------------------------------------------

### Dades del document

Número de DOGV
:   6384

Data del DOGV
:   26-10-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/11640


Organisme emissor
:   Conselleria d'Infraestructures i Transport

Tipus de document
:   Anunci

Notificació del laude emés per la Junta Arbitral de Transports de València. Expedient número V-88/2010. [2010/11728]  
Ramón Escrig Moreno, president de la Junta Arbitral de Transports de València, manifesta que d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, fa saber a Hijos de J. Serrano, SL, que s'ha dictat laude en l'expedient citat i atés que no ha sigut possible la seua notificació per desconegut, ignorat parador o absència, es fa a través de la present publicació, als efectes legals oportuns. El contingut íntegre del laude és el que s'indica a continuació:  
«Tribunal. President: Ramón Escrig Moreno. Vocals: Aurora Costa Vicente, que excusa la seua assistència. Palmira Martínez Ferri, que excusa la seua assistència. Secretària-vocal: Amparo Peris Catalá. Parts. Reclamant: Transportes Campillo, SA, representada per José Ángel García Sánchez. Reclamat: Hijos de J. Serrano, SL, que no compareix a l'acte de vista.  
A València, el 7 de juliol de 2010 a les 17.40 hores es constituïx la Junta Arbitral de Transports pels membres esmentats al marge i amb l'assistència de les parts per a resoldre l'expedient V-88/10, i es realitza la vista oral respecte de la reclamació següent: impagament de ports. Incompareixença del demandat.  
Iniciada la vista oral pel president es comprova la identitat de la part compareixent i la qualitat amb què intervé.   
A la part reclamada li va ser notificada la demanda i la citació a la vista per al dia 7 de juliol de 2010 per mitjà d'un escrit rebut el 6 de juny de 2010 per Sergio Serrano Martínez (empleat), segons està acreditat amb l'avís de recepció expedit pel Servici de Correus i que consta en l'expedient.  
Concedida la paraula a la reclamant basa la seua reclamació en els següents  
Antecedents de fet  
1. Es ratifica en tots els motius de la demanda i manifesta que, com a conseqüència de les relacions comercials existents entre les parts, la reclamant va realitzar per compte de la reclamada un transport, durant el mes d'octubre de 2009, des de Paterna (València) fins a Abanilla (Múrcia) fins a València segons queda especificat en el text de les factures adjuntes a la demanda.  
2. Segons les instruccions de la demandada, la mercaderia havia d'anar remuntada. No obstant això, la part reclamant va informar tant el xofer com la reclamada del perill de deteriorament que hi havia si es remuntava la mercaderia, però en insistir la reclamada, per qüestions d'economia, que es carregara així es va fer. La mercaderia va arribar, tal com s'havia assenyalat, lleugerament deteriorada.  
Dels problemes de càrrega es va informar puntualment la reclamada, i s'exonera esta part de responsabilitat, ja que finalment es van seguir les seues instruccions.  
3. Conclòs el transport es va presentar al cobrament la factura número V/015546 de 26.10.2009 per import de 255,20 euros.   
Una vegada tornat el corresponent rebut al seu venciment i realitzades diverses gestions de cobrament sense aconseguir-ho és per això que s'interposa la present demanda, i se sol·licita que una vegada que siga reconegut el seu dret es condemne la reclamada al pagament de la quantitat de 255,20 euros.  
S'apliquen els següents  
Fonaments jurídics  
1. La competència territorial de la Junta, de la qual res s'al·lega, la determinen els articles 6 i 7.2 del Reglament de la LOTT (RD 1211/90).   
2. La submissió la determina l'article 38 de la Llei 16/1987, de 30 de juliol, d'Ordenació dels Transports Terrestres, d'acord amb la redacció que li dóna l'article 162 de la Llei 13/1996, de 30 de desembre, de Mesures Fiscals, Administratives i d'Orde Social, que modifica la Llei 16/1987, de 30 de juliol, d'Ordenació dels Transports Terrestres: "es presumirà que hi ha l'acord esmentat de sotmetiment a l'arbitratge de les juntes sempre que la quantia de la controvèrsia no excedisca de 6.000,00 euros i cap de les parts que intervenen en el contracte haguera manifestat expressament a l'altra la seua voluntat en contra abans del moment en què s'inicie o hauria d'haver-se iniciat la realització del servici o activitat contractat". No consta en l'expedient que s'haja fet cap manifestació en el sentit preceptuat.   
3. Donada l'absència de les vocals representants d'empreses carregadores i de la Federació de Transportistes, que van excusar la seua assistència, el present laude es dicta de conformitat amb la previsió que conté l'apartat 7 de l'article 9 del ja mencionat RD 1211/1990, de 28 de setembre, que va aprovar el reglament de desplegament de la Llei d'Ordenació dels Transports Terrestres, que literalment disposa que "la inassistència de qualsevol dels membres de la Junta, a excepció del president, no impedirà que es dicte el laude".  
4. De les manifestacions realitzades en la vista es deduïx que, efectivament, els ports que són reclamats en esta demanda i la factura dels quals hi consta adjunta van ser realitzats, la qual cosa determina el dret al seu cobrament per part de la reclamant.  
La reclamada, que havent sigut citada en la forma escaient no ha comparegut a l'acte de vista, no ha formulat cap al·legació a la demanda, i suposa això una acceptació tàcita dels motius de la demanda sense que res s'haja d'oposar a la seua estimació.  
Per tot això, valorades les declaracions manifestades en la vista i la resta de documents que consten en l'expedient, després de les oportunes consideracions, la Junta, per unanimitat dels seus membres, dicta el laude següent:  
Estimar la demanda interposada per Transportes Campillo, SA, representada per José Ángel García Sánchez contra Hijos de J. Serrano, SL, ja que dels fets relatats, documents probatoris i declaracions efectuades s'establix que, havent-se realitzat els transports reclamats dins de les condicions contractuals acordades, s'ha de pagar el seu import.   
Per tot això Hijos de J. Serrano, SL, haurà de pagar a Transportes Campillo, SA, la quantitat de dos-cents cinquanta-cinc euros amb vint cèntims (255,20 euros).  
Contra este laude es pot interposar l'acció d'anul·lació davant de l'Audiència Provincial de València en el termini dels dos mesos següents de la notificació, d'acord amb el que establixen els articles 40 a 43, ambdós inclusivament, de la Llei 60/2003, de 23 de desembre, d'Arbitratge.  
Amb independència de l'anterior, dins dels 10 dies següents de la notificació del laude, podrà sol·licitar-se a esta Junta Arbitral la seua correcció, aclariment o complement, d'acord amb l'article 39 de l'esmentada Llei d'Arbitratge.  
Transcorreguts 20 dies des de la notificació d'este laude a les parts, podrà instar-se l'execució forçosa, davant del Jutjat Mercantil de València, d'acord amb els articles 44 i 45 de la Llei d'Arbitratge i 548 de la Llei 1/2000, de 7 de gener, d'Enjudiciament Civil».  
Els terminis de recursos continguts en el laude transcrit seran computables a partir de l'endemà de la publicació del present edicte en el Diari Oficial de la Comunitat Valenciana.  
València, 14 d'octubre de 2010.- El president de la Junta Arbitral de Transports de València: Ramón Escrig Moreno.